Document ID: 32014D0366

DEĊIŻJONI TA' IMPLIMENTAZZJONI TAL-KUMMISSJONI
tas-16 ta' Ġunju 2014
li tistabbilixxi lista ta' programmi ta' kooperazzjoni u tindika l-ammont globali tal-appoġġ totali mill-Fond Ewropew għall-Iżvilupp Reġjonali għal kull programm taħt l-għan ta' kooperazzjoni territorjali Ewropea għall-perjodu 2014-2020
(notifikata bid-dokument C(2014) 3776)
(2014/366/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1299/2013 tal-Parlament Ewropew u tal-Kunsill tas-17 ta' Diċembru 2013 dwar dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan (1), ta' kooperazzjoni territorjali Ewropea, u b'mod partikolari l-Artikolu 4 tiegħu,
Wara li kkonsultat il-Kumitat ta' Koordinazzjoni għall-Fondi Strutturali u ta' Investiment Ewropej stabbiliti bl-Artikolu 150(1) tar-Regolament (UE) Nru 1303/2013 tal-Parlament u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (2),
Billi:
(1)
L-Artikolu 4(1) tar-Regolament (UE) Nru 1299/2013 jindika r-riżorsi globali disponibbli għall-għan territorjali Ewropew u d-distribuzzjoni tagħha fost il-kooperazzjoni transfruntiera, il-kooperazzjoni transnazzjonali u l-kooperazzjoni interreġjonali.
(2)
Skont l-Artikolu 4(3) tar-Regolament (UE) Nru 1299/2013, il-Kummissjoni kkomunikat lil kull Stat Membru s-sehem tiegħu tal-ammonti globali għal kooperazzjoni transfruntiera u transnazzjonali imqassma sena b'sena skont il-kriterji u l-metodoloġija stabbiliti f'dak l-Artikolu.
(3)
Skont l-Artikolu 4(3) tar-Regolament (UE) Nru 1299/2013, abbażi tal-ammonti kkomunikati, kull Stat Membru informa lill-Kummissjoni jekk u kif huwa uża l-għażla ta' trasferiment previst fl-Artikolu 5 ta' dak ir-Regolament u d-distribuzzjoni riżultanti ta' fondi fost il-programmi transfruntiera u transnazzjonali li l-Istat Membru jipparteċipa fihom.
(4)
Skont l-Artikolu 4(4) tar-Regolament (UE) Nru 1299/2013, il-kontribuzzjoni mill-Fond Ewropew għall-Iżvilupp Reġjonali (FEŻR) għall-programmi transfruntiera u tal-baċini tal-baħar bl-Istrument Ewropew ta' Viċinat (ENI) il-kamp ta' applikazzjoni tar-Regolament (UE) Nru 232/2014 tal-Parlament u tal-Kunsill (3) u l-Assistenza ta' Qabel l-Adeżjoni (IPA II) fil-kamp ta' applikazzjoni tar-Regolament (UE) Nru 231/2014 tal-Parlament u tal-Kunsill (4) għandha tiġi stabbilita mill-Kummissjoni u l-Istati Membri konċernati. Billi l-ammonti li jikkonċernaw il-kontribuzzjoni mill-FEŻR lil programmi transfruntiera u dawk tal-baċini tal-baħar taħt l-ENI għadhom mhumiex miftiemha, din id-Deċiżjoni tistabbilixxi l-ammonti għal IPA II biss.
(5)
L-Artikolu 4(3) tar-Regolament (UE) Nru 1299/2013 jipprovdi li l-Kummissjoni għandha tadotta deċiżjoni li tistabbilixxi l-lista tal-programmi kollha ta' kooperazzjoni u tindika l-ammont globali tal-appoġġ totali tal-FEŻR għal kull programm.
(6)
Huwa għalhekk meħtieġ li ssir il-lista ta' programmi ta' kooperazzjoni u jiġi indikat l-ammont globali tal-appoġġ totali tal-FEŻR għal kull programm,
ADOTTAT DIN ID-DEĊIŻJONI:
Artikolu 1
Il-lista tal-programmi ta' kooperazzjoni transfruntiera u l-ammont globali tal-appoġġ totali tal-Fond Ewropew għall-Iżvilupp Reġjonali (FEŻR) għal kull programm ikunu kif stabbiliti fl-Anness I.
Artikolu 2
Il-lista tal-programmi ta' kooperazzjoni transfruntiera u l-ammont globali tal-appoġġ totali tal-Fond Ewropew għall-Iżvilupp Reġjonali (FEŻR) għal kull programm ikunu kif stabbiliti fl-Anness II.
Artikolu 3
Il-lista tal-programmi ta' kooperazzjoni interreġjonali u l-ammont globali tal-appoġġ totali tal-Fond Ewropew għall-Iżvilupp Reġjonali (FEŻR) għal kull programm ikunu kif stabbiliti fl-Anness III.
Artikolu 4
Il-kontribuzzjoni mill-FEŻR għall-programmi transfruntieri bl-Assistenza ta' Qabel l-Adeżjoni (IPA II) fil-kamp ta' applikazzjoni tar-Regolament (UE) Nru 231/2014 għal kull Stat Membru tkun kif stabbilita fl-Anness IV.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, is-16 ta' Ġunju 2014.

Labels: 15
19
5